Humillima mei recommendacione cum sincero complacendi animo in Domino reuerenter premissis. Venerabilis pater, lectis litteris vestris mihi directis obtuli eas fratribus perlegendas, quibus visis vna mecum congratulantes sancto et pio desiderio vestro collaudabant Dominum, qui ad sui sueque matris sanctissime honorem et multorum salutem illud ad effectum dignatur perducere preoptatum. Mirabantur tum non modicum quod nominatas in litteris vestris personas per me sibi mitti pro monasterij edificandi et aliorum necessariorum inchoacione paternitas vestra postulabat, presertim de ipsarum litterarum vestrarum portitore Johanne, videlicet Dyækn, cum ipse regularis observancie et edificiorum construendorum informacione omnino sit inexpertus ac nondum per sacre professionis et consecracionis munus ordinis membrum sit effectus, vnde ad hoc opus inchoandum mitti eundem fratres vuanimiter incolsultum fore decreuerunt, non quia in hoc vestra paternitatis voluntati ac proposito in aliquo contradicere voluerint, sed magis ut aliquis alius in regularibus obseruanciis exercitatus experienciam et scienciam habens erigendarum secundum tenorem regule edificiorum ad hoc constitueretur. Putant namque fratres quod personas pro ipsius monasterij inchoacione et institucione de monasterio Vatzstenensi velletis assumere et non aliunde; quod si vobis placuerit, rescribatis abbatisse, sororibus et fratibus super hoc vestram intencionem, et in omnibus iuxta vires vestre satisfacient voluntati. Si autem de alio monasterio personas euocare decreueritis, in vestre semper manere poterit voluntatis opcione. Nec displiceat caritati vestre quod prenominatum Johannem Dyækn cum plena auctoritate et mandato ad acceptandum locum ipsum non remitto sicut nec dominum Benedictum de Munkaliiff vobis dirigere valeo, quia sub mea non sunt obediencia constituti. Est namque monasterium Munkaliiff cum suis membris et personis filia monasterij Marienbo in Lalandia; idcirco non licet mihi falcem meam mittere in messam alienam. Penset igitur paternitas vestra singula circa hoc negocium necessaria vigilanter, et quod conueniencius visum fuerit mihi rescribat, et cooperabor vna cum sororibus et fratribus ad hoc, ut vestre paternitatis beneplacitum debitum et optatum sorciantur effectum. In Cristo Jesu feliciter valeatis. Sriptum Vatzstenis die exaltacionis sancte crucis anno Domini etc. XXXVIII.